সূত্র জানা যায়, ১৯৯২ সালে দিনাজপুরের কাহারোল উপজেলায় প্রতিষ্ঠিত জয়নন্দ ডিগ্রি কলেজ প্রতিষ্ঠার দুই বছর পর এইচএসসি এবং ২০০৪ সালে ডিগ্রি শাখা এমপিওভুক্ত করা হয়। প্রতিষ্ঠানটিতে প্রায় এক হাজার ৪০০ শিক্ষার্থী রয়েছেন এবং জাতীয় বিশ্ববিদ্যালয়ের অনুমতি নিয়ে বাংলা, রাষ্ট্রবিজ্ঞান, সমাজবিজ্ঞান, ব্যবস্থাপনা ও হিসাববিজ্ঞান বিষয়ে অনার্স কোর্স চালু রয়েছে। উচ্চ শিক্ষার সুযোগ বাড়াতে প্রতিটি উপজেলায় একটি কলেজকে সরকারি করার প্রধানমন্ত্রীর নির্দেশ অনুযায়ী যথাযথ বিধান মেনে ২০১৫ সালের ৫ অক্টোবর আবেদন করে কলেজ কর্তৃপক্ষ। স্থানীয় সাংসদ কলেজটিকে সরকারীকরণের ডিও লেটার দিলে একই বছরের ২৪ ডিসেম্বর জাতীয়করণের তালিকায় ৩২ নম্বরে কলেজটিকে অন্তর্ভুক্ত করা হয়। পরে সরকারীকরণে প্রধনমন্ত্রীর সম্মতি পাওয়ায় ১২১ নম্বর সিরিয়ালে রাখা হয় প্রতিষ্ঠানটিকে। ২০১৬ সালের ৩০ জুন সরকারীকরণের চূড়ান্ত ধাপে উন্নীত করার চিঠি দেয় মন্ত্রণালয়। কিন্তু এর দুই মাস পর জয়নন্দ ডিগ্রি কলেজকে বাদ দিয়ে একই উপজেলার কাহারোল কলেজকে সরকারীকরণের তালিকায় রেখে চিঠি দেয় শিক্ষা মন্ত্রণালয়। এই চিঠির বৈধতা চ্যালেঞ্জ করে জয়নন্দ ডিগ্রি কলেজ কর্তৃপক্ষ হাইকোর্টে রিট করে। ২০১৭ সালের ১৩ ফেব্রুয়ারি হাইকোর্ট জয়নন্দ ডিগ্রি কলেজকে সরকারি করার আদেশ দিলে রায়ের বিরুদ্ধে একই দিন কাহারোল ডিগ্রি কলেজ আপিল বিভাগে রায় স্থগিত চেয়ে আপিল করে।